VENDIM
Nr. 36, datë 20.11.2025

PËR DISA NDRYSHIME NË VENDIMIN E KOMISIONIT KOMBËTAR RREGULLATOR NR. 6, DATË 22.2.2023, “PËR LICENCIMIN E SHOQËRISË RAJONALE UJËSJELLËS-KANALIZIME DURRËS SHA”, I NDRYSHUAR

Në mbështetje të neneve 13, 14, 16 dhe 17 të ligjit nr. 8102 datë 28.3.1996, “Për kuadrin rregullator të sektorit të furnizimit me ujë dhe largimit e përpunimit të ujërave të ndotura”, të ndryshuar (ligji nr. 8102); VKM-së nr. 958, datë 6.5.2009, “Për miratimin e kategorive të licencimit dhe të procedurave për aplikim për licencë” (VKM-së nr. 958), si dhe vendimit të Komisionit Kombëtar Rregullator nr. 29, datë 8.12.2009, “Për procedurat e dhënies dhe rinovimit të licencave profesionale për subjektet juridike e fizike që ushtrojnë veprimtari në sektorin e furnizimit me ujë dhe largimit e përpunimit të ujërave të ndotura”, të ndryshuar (rregullore e licencimit), 

KOMISIONI KOMBËTAR RREGULLATOR,

në mbledhjen e datës 20.11.2025, pasi shqyrtoi çështjen me objekt “Mbi miratimin e vendimit, ‘Për disa ndryshime në vendimin e Komisionit Kombëtar nr. 6, datë 22.2.2023, “Për licencimin e Shoqërisë Rajonale Ujësjellës-Kanalizime Durrës sh.a.”, i ndryshuar.

KONSTATOI:

1. Shoqëria Rajonale Ujësjellës-Kanalizime Durrës sh.a., me shkresën nr. 6318 prot. datë 7.11.2025 me lëndë “Kërkesë për ndryshimin e drejtuesit ligjor dhe drejtuesve teknikë”, plotësimet e bëra me postë elektronike datë 17.11.2025, të cilat më pas i kanë dërguar dhe me postë zyrtare me nr. 604/1 prot. të ERRU-së, datë 20.11.2025, ka paraqitur pranë Entit Rregullator të Sektorit të Furnizimit me Ujë dhe Largimit e Përpunimit të Ujërave të Ndotura (ERRU) kërkesën për rinovim të licencës për efekt të ndryshimit të drejtuesin ligjor dhe drejtuesve teknikë të shoqërisë të shoqëruar me dokumentacionin sipas përcaktimeve të parashikuara në VKM-në nr. 958 dhe Rregullores së Licencimit, të ndryshuar;
2. Komisioni Kombëtar Rregullator (KKRR) e gjeti paraqitjen e kërkesës së Shoqërisë Rajonale Ujësjellës-Kanalizime Durrës për rinovim për efekt të ndryshimit të drejtuesit ligjor dhe drejtuesve teknikë në konformitet me kriteret dhe procedurën e parashikuar në VKM nr. 958 dhe Rregulloren e Licencimit, e ndryshuar. 
3. KKRR-ja ka licencuar Shoqërinë Rajonale Ujësjellës-Kanalizime Durrës sh.a., me vendimin nr. 6, datë 22.2.2023, “Për licencimin e Shoqërinë Rajonale Ujësjellës-Kanalizime Durrës sh.a,”, me një afat 4-vjeçar, ku shoqëria autorizohet të ofrojë shërbimin e grumbullimit dhe shpërndarjes së ujit për konsum publik, largimit dhe trajtimit të ujërave të ndotura.
4. Drejtues ligjor i Shoqërisë Rajonale Ujësjellës-Kanalizime Durrës, z. Olsen Kavalli, zotëron diplomë Bachelor në Inxhinieri Elektrike, profili “Profesional – Energjetikë, viti 2011, në Universitetin Politeknik të Tiranës, në Fakultetin e Inxhinierisë Elektrike, si dhe diplomë Master Shkencor në “Politika dhe administrim”, profili “Administrim publik”, viti 2019, në Universitetin “Aleksandër Moisiu”, Durrës.
5. Drejtues teknik i shoqërisë, z. Tonin Doda, me titull Inxhinier Markshajder është diplomuar në Universitetin Politeknik të Tiranës, Fakulteti Gjeologji-Miniera, dega Miniera (specialitet i Markshajderit) në vitin 2012 dhe plotëson kërkesat e VKM-së nr. 958 mbi edukimin dhe eksperiencën në profesionë
6. Drejtues teknik i dytë i shoqërisë, z. Migen Duka, zotëron diplomë Bachelor në Inxhinieri Hidroteknike, viti 2020 dhe diplomë Master i Shkencave në Hidroteknikë, viti 2022, në Universitetin Politeknik të Tiranës, Fakulteti i Inxhinierisë së Ndërtimit dhe plotëson kërkesat e VKM-së nr. 958 mbi edukimin dhe eksperiencën në profesion; 
7. ERRU-ja, në vlerësimin e kërkesës për ndryshimin e licencës për efekt të ndryshimit të drejtuesit ligjor dhe drejtuesve teknikë, ka marrë në konsideratë përmbushjen nga ana e Shoqërisë Rajonale Ujësjellës-Kanalizime Durrës sh.a., të kërkesave të ligjit nr. 8102, të VKM-së nr. 958 dhe të rregullores së Licencimit, në mënyrë të veçantë sa i takon garantimit që i licencuari të veprojë në përputhje me kushtet e licencës së tij dhe të mbrojë interesat e konsumatorëve, në lidhje me cilësinë, eficiencën, vazhdueshmërinë dhe garancinë e shërbimit.
Për gjithë sa më sipër, Komisioni Kombëtar Rregullator, pasi arriti në përfundimin se aplikimi i Shoqërisë Rajonale Ujësjellës-Kanalizime Durrës sh.a. është i bazuar ligjërisht dhe plotëson kërkesat ligjore të parashikuara në kuadrin rregullator në fuqi,

VENDOSI:

[bookmark: _GoBack]1. Pika 2 a), 2 b) dhe 2 c) i vendimit të KKRR-së nr. 6, datë 22.2.2023, “Për licencimin e Shoqërisë Rajonale Ujësjellës-Kanalizime Durrës sh.a.”, i ndryshuar, ndryshojnë, si më poshtë: 
a) Drejtues ligjor: z. Olsen Kavalli; 
b) Drejtues teknik: z. Tonin Doda; 
c) Drejtues teknik: z. Migen Duka.
Ky vendim hyn në fuqi menjëherë.
Ky vendim publikohet në Fletoren Zyrtare.

KRYETAR
Gerta Lubonja

